Virallinen lehti nro C 014 , 19/01/1998 s. 0204



B4-1046, 1053, 1069, 1078 ja 1088/97 Päätöslauselma Nigeriasta Euroopan parlamentti, joka - ottaa huomioon neuvoston 4. joulukuuta 1995 Euroopan unionista tehdyn sopimuksen J. 2 artiklan mukaisesti määrittelemän yhteisen kannan Nigeriasta 95/544/YUTP ((EYVL L 309, 21.12.1995, s. 1.)), - ottaa huomioon neuvoston 28. marraskuuta 1997 tekemät päätökset edellä mainitun yhteisen kannan voimassaolon jatkamisesta ((EYVL L 338, 9.12.1997, s. 8.)) ja sen täytäntöönpanosta ((EYVL L 338, 9.12.1997, s. 7.)), - ottaa huomioon aikaisemmat päätöslauselmansa Nigeriasta, A. palauttaa mieliin, että Nigerian demokratisoitumiskehitys keskeytettiin raa'asti vuonna 1993 peruuttamalla presidentinvaalit ja asettamalla valtaan kenraali Abachan johtama sotilashallitus, B. on erittäin huolestunut Nigerian hallituksen kaikesta kansainvälisestä painostuksesta huolimatta harjoittamista toistuvista ihmisoikeuksien loukkauksista ja pyytää demokratian, oikeusjärjestelmän itsenäisyyden, oikeusvaltion, lehdistönvapauden ja ihmisoikeuksien kunnioittamisen palauttamista maahan, C. on järkyttynyt kenraali Shehu Musa Yar'Aduan kuolemasta, joka tapahtui hänen ollessaan vangittuna Nigeriassa poliittisista syistä; toteaa, että Yar'Adua oli eräs nykyisen hallituksen poliittisista päävastustajista ja että häntä oli pidetty epäinhimillisissä vankilaoloissa vuodesta 1995 lähtien, D. on erittäin huolestunut muiden poliittisten vankien vankilaoloista ja demokraattisen opposition jäsenten jatkuvasta ahdistelusta, vainosta ja pidätyksistä, E. ottaa huomioon, että neuvosto rajoittui 28. marraskuuta 1997 pidentämään Nigerian vastaisia pakotteita yhdellä vuodella huolimatta siitä, että pakotteita on todettu osittain rikottavan eivätkä ne ole olleet tehokkaita, ja on huolestunut siitä, että eräät Nigeriassa toimivat öljy-yhtiöt voivat käyttää kyseisiä pakotteita omaksi hyödykseen, F. pahoittelee, että Nigerian öljyrikkauksiensa avulla aikaansaama vaurauden taso houkuttelee kansainvälisen yhteisön tiettyjä tahoja osoittamaan tuomittavaa suvaitsevaisuutta maata kohtaan, G. pahoittelee, että on tehty poikkeus, jolla mahdollistetaan Nigerian osallistuminen jalkapallon maailmanmestaruuskisoihin ja että näin on menetetty tilaisuus vaikuttaa Nigeriaan poliittisesti ihmisoikeuskysymyksessä; 1. Toistaa tuomitsevansa Nigerian sotilashallituksen, joka jatkaa ihmisten perusoikeuksien johdonmukaista loukkaamista ja vastustajiensa ja maan kaikkien demokraattisten voimien tukahduttamista; 2. Toteaa, että Euroopan unionin tällä hetkellä käyttämät Nigerian vastaiset pakotteet eivät ole osoittautuneet kovin tehokkaiksi, ja pyytää näin ollen Euroopan unionia ja sen jäsenvaltioita seuraamaan tarkkaavaisesti pakotteidensa täytäntöönpanon tehokkuutta; 3. Toistaa, että öljyn kansainvälinen tuontikielto on tehokkain väline kieltää sotilasjuntalta sen tärkein tulolähde ja pakottaa Nigerian viranomaiset palauttamaan demokratia; 4. Pyytää jäsenvaltioita olemaan myöntämättä viisumeja Nigerian hallituksen jäsenille ja toteuttamaan tarvittavia toimenpiteitä heidän omaisuutensa jäädyttämiseksi sekä myöntämään pakolaisen asema maanpaossa eläville sotilashallitusta vastustaville nigerialaisille; 5. Pyytää Nigerian hallitusta välittömästi vapauttamaan kaikki poliittiset vangit, Moshood Abiola, Olusegun Obasanjo, Frank Kokori, Beko Ransome-Kuti ja Ogana Ifowodo mukaan lukien; 6. Pyytää Nigerian hallitusta välittömästi peruuttamaan syytökset, joita se on esittänyt Nobelin kirjallisuuspalkinnon saanutta Wole Soyinkaa vastaan, ja mahdollistamaan hänen paluunsa kotimaahan ilman pelkoa kostotoimista; 7. Korostaa tarvetta toteuttaa tehokkaampia toimenpiteitä ympäristön suojelemiseksi, erityisesti öljynporausalueilla; 8. On tyytyväinen Yhdistyneiden kansakuntien ihmisoikeuskomitean Nigeriaa koskevaan päätöslauselmaan ja kehottaa YK:ta nimittämään erityistarkkailijan kyseistä maata varten; 9. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Yhdistyneiden kansakuntien pääsihteerille, Nigerian viranomaisille, OAU:n pääsihteerille ja AKT-EU- yhteiskokouksen puheenjohtajille.